Woef! vir dié blink herwinningsplan | News24
Woef! vir dié blink herwinningsplan
Marge Rowe (voor) van die Cassia Gardens-aftreeoord breek die polistireenbakkies in klein stukkies. Agter haar staan Hannie de Wit, wat die sakke aanmekaar weef, dan Hilary Truscott, wie se idee die herwinbare hondebeddens is, en Olga Truscott. Foto: WERNER HILLS
HERWINNING van polistireen sal nou meer as net 'n groener Moeder Aarde verseker, want dit alles in 'n streepsak geprop kan ook 'n warm matras vir 'n hond beteken.
Hilary Truscott van Port Elizabeth, baasbrein agter dié blink idee, sê die polistireenbakkies waarin groente en vleis verpak word, is die ware Jakob.
"Natuurlik moet die bakkies, veral dié waarin vleis was, baie skoon gewas word, anders sal die honde snuf in die neus kry en die bed soos 'n stuk biefstuk verslind," sê Truscott.
Om die polistireenbakkies in die perfekte groottes te kry het sy die inwoners van die Cassia Gardens-aftreeoord, wat ook hul eie herwinningsprogram volg, genader om die werk te doen.
"Een keer 'n maand skenk ek koek en tee aan die inwoners. Dan so tussendeur die gekoek en skindery deur skeur hulle die polistireen."
Hierna word die polistireen in die streepsakke gepak en netjies toegewerk voordat dit aan honde van behoeftige eienaars uitgedeel word.
Die idee van polistireenhondebeddens het by Truscott posgevat toe sy besef die hondekomberse wat sy in samewerking met die Animal Anti-Cruelty League in Port Elizabeth se noordelike voorstede uitdeel, deur die honde-eienaars gedurende die koue wintersaande gebruik word.
"Ook het die hondekomberse gou vrot geword wanneer dit 'n paar dae in die reën gelê het," voeg Truscott by.
Ná 'n paar proeflopies het Truscott besluit op 'n streepsak as omhulsel, wat slegs halfpad met polistireen gevul word.
" 'n Vol sak maak die bed net ongelyk. 'n Halwe sak laat ruimte vir die hond om sy lê te kry sonder dat hy afgly."
Sy het ook onlangs besef dat die polistireenstukke net 'n bietjie groter as 'n R5-muntstuk moet wees om die beste matrasvorm aan te neem.
. Polistireenbakkies wat deeglik skoongemaak is kan by Kragga Kammaweg 30 in Sunridge afgelaai word waar Truscott dit sal oplaai.